**Ministru kabineta rīkojuma projekta "Grozījumi Ministru kabineta 2016. gada 24. augusta rīkojumā Nr. 468 "Par nacionālo interešu objekta statusa noteikšanu Eiropas standarta platuma publiskās lietošanas dzelzceļa infrastruktūrai Rail Baltica"" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta rīkojuma projekta "Grozījumi Ministru kabineta 2016. gada 24. augusta rīkojumā Nr. 468 "Par nacionālo interešu objekta statusa noteikšanu Eiropas standarta platuma publiskās lietošanas dzelzceļa infrastruktūrai Rail Baltica"" (turpmāk – Projekts) izstrādes mērķis ir precizēt Eiropas standarta platuma publiskās lietošanas dzelzceļa infrastruktūras līnijas Rail Baltica projekta (turpmāk – RB projekts) nacionālo interešu objekta tvērumu, ņemot vērā RB projekta ietvaros paredzētās dzelzceļa infrastruktūras un ar tās izveidi saistīto būvju vajadzības atbilstoši RB projekta ietvaros veiktām izpētēm un būvprojektiem.  Rīkojuma projekts stājas spēkā Oficiālo publikāciju un tiesiskās informācijas likuma noteiktajā kārtībā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Teritorijas attīstības plānošanas likuma 10. panta pirmā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pamatojoties uz Ministru kabineta 2016. gada 24. augusta rīkojumu Nr. 468 "Par nacionālo interešu objekta statusa noteikšanu Eiropas standarta platuma publiskās lietošanas dzelzceļa infrastruktūrai Rail Baltica" (turpmāk – MK rīkojums Nr. 468), tika noteikts nacionālo interešu objekta (turpmāk – NIO) statuss Eiropas standarta platuma publiskās lietošanas dzelzceļa infrastruktūrai Rail Baltica ar citām saistītajām būvēm. Ar Projektu tiek precizēts MK rīkojumā Nr. 468 noteiktais NIO tvērums attiecībā uz dzelzceļa infrastruktūru un ar tās būvniecību saistītajām būvēm. Minētais precizējums skaidrāk norāda, ka RB projekta NIO statuss aptver gan dzelzceļa infrastruktūru, kas nepieciešama dzelzceļa līnijas funkcionalitātes nodrošināšanai, gan dzelzceļa saistīto infrastruktūru, kuras izbūve nepieciešama pilnvērtīgai dzelzceļa darbības un piekļuves nodrošināšanai (piemēram, citas sistēmas dzelzceļš, šķērsojumi, piekļuves vai apkalpes ceļi), gan infrastruktūru, kuras pārbūve ir nepieciešama dzelzceļa infrastruktūras izbūves nodrošināšanai (piemēram, gāzes vadi, ūdens vadi, autoceļi, ielas, to pārvadi u.c.), gan stacijas un pieturvietas. Tā kā Rail Baltica dzelzceļa infrastruktūra un visas ar tās būvniecību saistītās būves ir nepieciešamas nacionālo interešu objekta izveidei un funkcionēšanai, tad uz šo objektu veidojošajām būvēm attiecas Būvniecības likuma 15. panta pirmās daļas 1. punkts, kas noteic, ka būvatļauju izdod, ja būvniecības iecere atbilst vietējās pašvaldības teritorijas plānojumam, lokālplānojumam (ja tāds ir izstrādāts) un detālplānojumam (ja tas nepieciešams saskaņā ar normatīvajiem aktiem), izņemot gadījumus, kad būvniecības iecere attiecas uz nacionālo interešu objektu.  RB projektam, pirms NIO statusa noteikšanas, 2016. gadā tika veikts ietekmes uz vidi novērtējums, iekļaujot vietas izvēles pamatojumu, pasākumus, kas samazina ietekmi uz vidi, un citas prasības, un saņemts paredzētās darbības akcepts, kā to paredz likums "Par ietekmes uz vidi novērtējumu".  Dzelzceļa projektēšanas darbi RB projekta ietvaros tika uzsākti, ņemot vērā 2014. - 2016. gadā veikto Eiropas standarta platuma dzelzceļa līnijas Rail Baltica Latvijas posma detalizēto tehnisko izpēti (turpmāk – Tehniskā izpēte), ietekmes uz vidi novērtējuma (turpmāk – IVN) ietvaros izstrādāto ziņojumu Eiropas standarta platuma publiskās lietošanas dzelzceļa infrastruktūras līnijas "Rail Baltica" būvniecībai (turpmāk – Ziņojums) un Vides pārraudzības valsts biroja (turpmāk – VPVB) 2016. gada 3. maija atzinumu Nr. 5 "Par Eiropas standarta platuma publiskās lietošanas dzelzceļa infrastruktūras līnijas Rail Baltica būvniecības ietekmes uz vidi novērtējuma ziņojumu" (turpmāk – Atzinums), kā arī 2016. gada 24. augusta Ministru kabineta rīkojumu Nr. 467 "Par Eiropas standarta platuma publiskās lietošanas dzelzceļa infrastruktūras līnijas Rail Baltica būvniecības paredzētās darbības akceptu" (turpmāk – MK rīkojums Nr. 467) un MK rīkojumu Nr. 468.  VPVB jau Atzinumā norādījis, ka dzelzceļa līnijas un saistītās infrastruktūras parametri Ziņojumā norādīti galvenokārt indikatīvi, atzīstot, ka detalizēti risinājumi, lai tie būtu optimāli un nodrošinātu skarto interešu līdzsvarošanu, būs vēl jāprecizē turpmākās projektēšanas un iespējams arī lokālplānojumu izstrādes gaitā (skat. Atzinuma 2., 32. lpp.). Proti, jau 2016. gadā tika konstatēts, ka NIO funkcionēšanai nepieciešamā teritorija, kas ietver arī projektēto dzelzceļa infrastruktūras objektu un ar dzelzceļa būvniecību saistītās infrastruktūras būvniecībai nepieciešamo teritoriju, nākotnē tiks precizēta būvprojektu izstrādes procesā.  Saskaņā ar pašreizējo MK rīkojuma Nr. 468 redakciju NIO statuss RB projektam ir noteikts, pamatojoties uz IVN procedūrā saņemtā paredzētās darbības akcepta nosacījumiem. Tā kā Atzinums attiecas gan uz Ziņojuma sagatavošanas ietvaros apzināto teritoriju, gan uz Rail Baltica dzelzceļa infrastruktūru un ar tās izveidi (būvniecību) saistītajām būvēm, kuru kopums un kopējā nepieciešamā teritorija tiek precīzi definēta projektēšanas procesā, veicot papildus izpētes un izstrādājot būvprojektus, ir nepieciešams arī MK rīkojuma Nr. 468 tekstā precizēt atsauci uz Ziņojumu un Atzinuma nosacījumiem. Precizētā MK rīkojuma Nr. 468 1. punkta redakcijā, svītrojot atsauci uz Ziņojumu un Atzinumu, tiek nostiprināta izpratne par Rail Baltica kā nacionālo interešu objektu, kas kā būvju kopums aptver visu nepieciešamo dzelzceļa infrastruktūru un ar tās izveidi (būvniecību) saistīto infrastruktūru, tostarp būves, kurām Atzinuma gatavošanas laikā nebija paredzami konkrēti parametri vai kuru nepieciešamība nebija paredzama. Turklāt jāatzīmē, ka laika periodā no 2016.-2021. gadam, ir apstiprinātas Rail Baltica Projektēšanas vadlīnijas, kas ir saistošas visam RB projektam Baltijas valstīs, kā arī ir veiktas vairākas papildus izpētes, piemēram, pamata trases inženiertehnisko risinājumu sagatavošana (*Value Engineering*), Rīgas dzelzceļa mezgla optimizācijas plāna izstrāde, Salaspils multimodālā kravu termināļa tehniskā specifikācija, šobrīd uz RB projekta dzelzceļa infrastruktūras pamata līnijas Latvijā projektēšanas darbu ietvaros plānotas 16 reģionālās pieturvietas, u.c., kuras sniedz detalizētāku informāciju par nepieciešamo dzelzceļa infrastruktūru un ar tās izveidi (būvniecību) saistītajām būvēm, kā arī par būvniecības parametriem. RB projekta īstenošana kā NIO ir iespējama tikai tad, ja viss tā īstenošanai nepieciešamo būvju kopums tiek īstenots integrēti kā viens NIO, kas atbilst Ziņojuma un Atzinuma nosacījumiem, kā arī dzelzceļa būvniecības un ekspluatācijas apsvērumiem.  Šī pieeja izriet arī no Teritorijas attīstības plānošanas likuma 17. panta pirmās daļas, kas noteic, ka priekšlikumā par NIO izveidošanu ietver vietas izvēles pamatojumu un ietekmes uz vidi novērtējuma rezultātus, ja tas ir nepieciešams saskaņā ar normatīvo aktu prasībām. Un proti, normatīvo aktu regulējums nenoteic, ka NIO statuss tiek noteikts pamatojoties uz IVN, bet gan ir jāveic IVN, ja to paredz normatīvie akti.  Ievērojot minēto, Projekta 1. punktu paredzēts precizēt, izslēdzot daļu, kas noteic, ka RB projekta NIO statuss tiek noteikts atbilstoši ietekmes uz vidi novērtējuma procedūrā saņemtā paredzētās darbības akcepta nosacījumiem un šā rīkojuma pielikumam. Minētā iemesla dēļ paredzēts grozīt arī Projekta 2. punktu, jo NIO statuss tiek noteikts atbilstoši Teritorijas attīstības plānošanas likuma 17. pantam. Tā kā MK rīkojumā Nr. 467 jau detalizēti ir aprakstīts RB projekta būvniecībai paredzētās darbības akcepts, nav nepieciešams šo informāciju atkārtoti ietvert un saglabāt MK rīkojuma Nr. 468 2. punktā, līdz ar ko tas ir grozāms.  MK rīkojuma Nr. 468 pielikumā (NIO teritorijas grafiskais pielikums) indikatīvi atspoguļota RB projekta dzelzceļa infrastruktūras līnijas vieta Latvijas teritorijā, atbilstoši 2016. gadā veiktajām izpētēm. Teritorijas attīstības plānošanas likuma 17. panta otrā daļa nosaka, ka nacionālo interešu objektam nosaka tā funkcionēšanai nepieciešamo teritoriju.  NIO teritorija projektēšanas gaitā tiek precizēta, un pastāv iespēja, ka precizējumi tiek veikti arī būvniecības gaitā līdz ar jaunatklātiem apstākļiem vai vajadzībām. Tātad pilnīgi precīzi visu faktisko NIO nepieciešamo teritoriju varēs fiksēt pēc fakta, kad būves būs nodotas ekspluatācijā. Lai nodrošinātu aktuālu NIO funkcionēšanai nepieciešamās teritorijas datu publisku pieejamību, Projekta 1. punktā paredzēts izslēgt atsauci uz MK rīkojuma Nr. 468 grafisko pielikumu, bet 3. punktā paredzēts izslēgt pašu pielikumu. Līdz ar ko Satiksmes ministrija rosina noteikt, ka aktuālās NIO teritorijas izmaiņas tiek atspoguļotas Teritorijas attīstības plānošanas informācijas sistēmā.  Teritorijas attīstības plānošanas likuma 1. panta 6. punkts noteic, ka Teritorijas attīstības plānošanas informācijas sistēma (turpmāk – sistēma) ir strukturēts informācijas tehnoloģiju un datubāzu kopums, kuru lietojot tiek nodrošināta teritorijas attīstības plānošanas dokumentu izstrādei un īstenošanai nepieciešamās informācijas radīšana, apkopošana, uzkrāšana, apstrādāšana, izmantošana un iznīcināšana. Savukārt Ministru kabineta 2014. gada 8. jūlija noteikumu Nr. 392 "Teritorijas attīstības plānošanas informācijas sistēmas noteikumi" (turpmāk – MK noteikumi Nr. 392) 18.4.1apakšpunkts noteic, ka sistēmā iekļauj informāciju par nacionālo interešu objektu teritorijām un atbilstoši šo noteikumu 22.1punktam šī informācija satur lēmumu par nacionālo interešu objekta vai teritorijas statusa noteikšanu un telpiskos datus par teritoriju, uz kuru attiecināms šis statuss. Atbilstoši MK noteikumu Nr. 392 31.1punktam, informāciju par tās pārziņā esošiem nacionālo interešu objektiem un to funkcionēšanai nepieciešamo teritoriju sistēmā iekļauj attiecīgā nozares ministrija vai tās deleģēta padotības iestāde vai kapitālsabiedrība.  Ievērojot minēto, Projekta 2. punkts noteic, ka Satiksmes ministrija nodrošina, ka informācija par Eiropas standarta platuma publiskās lietošanas dzelzceļa infrastruktūrai Rail Baltica un citām ar tās izveidi saistītajām būvēm nepieciešamo teritoriju atbilstoši RB projekta gaitai tiek iekļauta un aktualizēta Teritorijas attīstības plānošanas informācijas sistēmā tīmekļa vietnē [www.tapis.gov.lv](http://www.tapis.gov.lv).  Sistēmā iekļaujamie dati par plānoto objekta teritoriālo novietojumu un tā funkcionēšanai nepieciešamo teritorijas platību tiks apkopoti un pakāpeniski, iespēju robežās, ievietoti Teritorijas attīstības plānošanas informācijas sistēmā, ņemot vērā RB projekta projektēšanas procesa prioritātes. Nepieciešamības gadījumā, informācija sistēmā tiks atjaunota atbilstoši projekta gaitai un aktualitātei. |
| 3. | Projekta izstrādē iesaistītās institūcijas un publiskas personas kapitālsabiedrības | Satiksmes ministrija, RB Rail AS, SIA "Eiropas dzelzceļa līnijas". |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Kopumā Ministru kabineta rīkojuma projekts jaunas sabiedrības mērķgrupas neskars. Ministru kabineta rīkojums ietekmēs tās pašas pašvaldības, kuras jau skar ar 2016. gada 24. augusta MK rīkojumu Nr. 468. – Salacgrīvas, Limbažu, Sējas, Inčukalna, Ropažu, Garkalnes, Stopiņu, Mārupes, Olaines, Salaspils, Ķekavas, Baldones, Iecavas un Bauskas novadus un Rīgas pilsētu, kuru administratīvajās teritorijās ir plānots izbūvēt Rail Baltica dzelzceļa un ar tā īstenošanu saistīto infrastruktūru, kā arī nekustamo īpašumu īpašniekus, kuru zemes daļēji vai pilnībā tiks atsavinātas dzelzceļa un saistītās infrastruktūras būvniecībai.  Tā kā izmaiņas ir vērstas uz RB projekta īstenošanu, tās ietekmēs ikvienu cilvēku, kurš nākotnē varētu izmantot Rail Baltica. |
| 2. | Tiesiskā regulējuma ietekme uz tautsaimniecību un administratīvo slogu | Kopumā Rīkojuma projekts jaunu ietekmi uz tautsaimniecību un administratīvo slogu nerada, jo NIO statuss RB projektam noteikts jau 2016. gada 24. augustā ar MK rīkojumu Nr. 468.  Nelielu administratīvo slogu Satiksmes ministrijai rada Rīkojuma projekta 4. punkts, kas noteic ministrijas pienākumu ievadīt Teritorijas attīstības plānošanas informācijas sistēmā aktuālo informāciju par Eiropas standarta platuma publiskās lietošanas dzelzceļa infrastruktūrai Rail Baltica un citām ar tās izveidi saistītajām būvēm nepieciešamo teritoriju. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts nerada ietekmi uz valsts vai pašvaldību budžetiem. |
|  |
| **IV. Tiesību akta projekta ietekme uz spēkā esošo tiesību normu sistēmu** |
| Projekts nerada ietekmi uz spēkā esošo tiesību normu sistēmu. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši likuma Par ietekmes uz vidi novērtējumu” 15. pantam un Ministru kabineta 2015. gada 13. janvāra noteikumiem Nr. 18 " Kārtība, kādā novērtē paredzētās darbības ietekmi uz vidi un akceptē paredzēto darbību" tika nodrošināta sabiedrības iesaiste ietekmes uz vidi novērtējuma procesā. Ietekmes uz vidi novērtējuma procesā, izstrādājot RB projekta alternatīvas, notikušas gan konsultācijas ar katru pašvaldību atsevišķi, vērtējot katras konkrētās pašvaldības situāciju, gan kopējas visu skarto pašvaldību darba grupu sanāksmes Satiksmes ministrijā. Aktīva komunikācija ar pašvaldībām un sabiedrību par RB projekta risinājumiem ir bijusi jau no projekta plānošanas sākuma un paredzēta arī nākotnē, piemēram, organizējot sanāksmes ar nevalstiskajām un profesionālajām organizācijām un publiskas diskusijas ar iedzīvotājiem saistībā ar RB projekta aktuālajiem jautājumiem. |
| 2. | Sabiedrības līdzdalība projekta izstrādē | Tiks precizēts. Projektam plānota sabiedriskā līdzdalība vispārīgajā kārtībā. |
| 3. | Sabiedrības līdzdalības rezultāti | Tiks precizēts. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Satiksmes ministrija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekta īstenošana tiks veikta esošo valsts pārvaldes funkciju ietvaros, tā neietekmēs pārvaldes funkcijas vai institucionālo struktūru. |
| 3. | Cita informācija | Nav. |